Mihál, Jozef, poslanec NR SR (2012-08-06):
Dobre, vráťme sa teda k procesu skráteného legislatívneho konania, ale poďme pekne poporiadku a všetko si zrekapitulujme. Vláda hneď na úvod porušila pravidlá hry. Porušila ich tým, že zákon v rozpore s legislatívnymi pravidlami vlády nedala, nezverejnila na portáli právnych predpisov. Opakovane na to upozorňujú snáď všetci vystupujúci poslanci opozície. Hrubé porušenie legislatívnych pravidiel vlády. Medzirezortné pripomienkové konanie tým pádom de facto ani nezačalo, pretože legislatívne pravidlá hovoria, že medzirezortné pripomienkové konanie začína okamihom zverejnenia návrhu zákona na portáli právnych predpisov. Nepomôžem si, ale medzirezortné pripomienkové konanie je tým pádom od začiatku neplatné. Ďalej, ak už by som teda aj pripustil s prižmúrením oboch očí, že medzirezortné pripomienkové konanie prebehlo, rád by som pripomenul, že v medzirezortnom pripomienkovom konaní k takémuto závažnému návrhu zákona, lebo naozaj ide o veľmi závažný návrh zákona, bolo vznesených 179 pripomienok, z toho 47 zásadných. Ministerstvo práce ako navrhovateľ zákona akceptovalo 92 pripomienok, z toho len 17 zásadných a neakceptovalo 78 pripomienok, z toho neakceptovalo 27 zásadných pripomienok. Rozporové konanie sa uskutočnilo s piatimi subjektmi, pričom účastníkmi medzirezortného pripomienkového konania ako oslovenými zo zákona bolo 65 subjektov, z toho s piatimi bolo uskutočnené rozporové konanie. Konkrétne s Jednotou dôchodcov Slovenska, s Asociáciou dôchodkových správcovských spoločností a ďalej s ministerstvami obrany, zdravotníctva a financií. Na týchto rozporových konaniach, pre zaujímavosť, sa podarilo odstrániť päť pripomienok, a nepodarilo sa odstrániť šestnásť pripomienok. Je zaujímavé, že rozporového konania sa nezúčastnilo, pretože predpokladám, že nestihlo sa zúčastniť, napríklad nezúčastnila sa Konfederácia odborových zväzov, Najvyšší súd alebo Národná rada občanov so zdravotným postihnutím. Ďalej, z pripomienkujúcich subjektov, ako som už uvádzal, bolo ich spolu 65, svoje pripomienky dokázalo v termíne zaslať z tých šesťdesiatich piatich len devätnásť subjektov. Napríklad Ministerstvo spravodlivosti Slovenskej republiky vôbec nezaslalo žiadne pripomienky. Prečo? Pripomienky nezaslala ani napríklad Republiková únia zamestnávateľov alebo Klub 500. Pán minister, neviem, či viete, aké pripomienky k tomuto zákonu zaslalo ministerstvo hospodárstva. Ja si pre vašu informáciu dovolím zacitovať z pripomienky, ktorú zaslalo vami vedené ministerstvo hospodárstva. Citujem: „Upozorňujeme predkladateľa, že prekladacia správa ani dôvodová správa k materiálu neobsahuje zdôvodnenie len dvojdňového trvania medzirezortného pripomienkového konania, čo vzhľadom na obsah a rozsah materiálu považujeme za potrebné. Navyše, predkladateľom zvolený postup je v rozpore so smernicou na prípravu a predkladanie materiálov na rokovanie vlády Slovenskej republiky a s legislatívnymi pravidlami vlády Slovenskej republiky, kde je explicitne určená lehota medzirezortného pripomienkového konania, ktorá nesmie byť kratšia ako sedem pracovných dní, aj to len v presne odôvodnených prípadoch, pričom lehota začína plynúť dňom zverejnenia návrhu zákona na pripomienkovanie na portáli právnych predpisov.“ Pán minister, prosím vás, urobte si poriadok s tými úradníkmi na tom vašom ministerstve. No, toto píšu do pripomienkového konania, zoberte si to. Ďalej, Generálna prokuratúra Slovenskej republiky, dúfam, že pre všetkých renomovaná inštitúcia, ktorú by sme mali rešpektovať, takisto namieta. Ministerstvo práce, sociálnych vecí a rodiny ako predkladateľ novelu zákona a tak ďalej nezverejnilo na portáli právnych predpisov a z dôvodu naliehavosti a závažnosti zmien navrhnutých najmä vo väzbe na zabezpečenie udržateľnosti verejných financií určilo na zaslanie pripomienok neprimerane krátku lehotu – dva pracovné dni. A ďalej, Generálna prokuratúra uvádza v pripomienke: „V rámci takto určenej lehoty s prihliadnutím na rozsah a závažnosť navrhnutých zmien nebolo možné materiál posúdiť a zaujať k nemu kvalifikované stanovisko.“ A ďalej citujem: „V záujme zabezpečenia ďalšieho legislatívneho procesu je potrebné materiál predložiť na pripomienkové konanie v súlade s legislatívnymi pravidlami vlády Slovenskej republiky a predĺžiť, alebo novo určiť lehotu na oznámenie pripomienok.“ Toľko Generálna prokuratúra Slovenskej republiky. Národná banka Slovenska uvádza množstvo a doslova množstvo pripomienok odporúčacieho aj zásadného charakteru a znova upozorňuje, citujem: „Dovoľujeme si upozorniť, že v priebehu dvoch pracovných dní nie je možné riadne sa oboznámiť s dôvodmi zavedenia navrhnutých zmien a zodpovedne pripomienkovať návrh, ktorý má podľa predkladateľa viesť k zabezpečeniu udržateľnosti verejných financií a stability dôchodkového systému.“ Toľko Národná banka Slovenska. Mimochodom, pán minister, keďže ste rodom z Asociácie zamestnávateľských zväzov a združení, tak si dovolím pripomenúť stanovisko asociácie, ktoré zverejnila asociácia na rokovaní tripartity 30. júla tohto roku, kde, aby som to zhrnul a skrátil, asociácia neodporúča prijať tento zákon. Už od utorka minulého týždňa v priamom prenose všetci zažívame porušovanie rokovacieho poriadku. Neviem, možno je to len môj názor, ale nepriamo to potvrdil aj predseda parlamentu, pán Pavol Paška, keďže vo štvrtok sa rozhodol, že celé konanie sa zopakuje od začiatku. Čiže niečo na tom asi bude. V piatok popoludní sme sledovali ďalšie, podľa môjho názoru, porušenie rokovacieho poriadku, tak ako to už hovorilo množstvo mojich predrečníkov. Jednak bolo vstúpené do slova poslanca, pána Kaníka, ktorý hovoril svoj príspevok v rozprave, čo rokovací poriadok nepripúšťa, a jednak sa hlasovalo o časovom posunutí programu potom, ako uplynul termín na piatkové rokovanie. Až po 16.00 hodine. O 9.00 hodine v piatok sme si všetci odhlasovali, že rokovanie v piatok potrvá bez prestávky do 16.00 hodiny. Tí, čo tu boli okolo 13.30 hod., vedia, že kolega, poslanec Sulík, o približne 13.30 hod. navrhoval, aby bola zaradená polhodinová prestávka. Tento návrh bol odmietnutý. Veď predsa sme si odhlasovali, že schôdza bude trvať do 16.00 hodiny. Čiže dvojaký meter. Ale veď máte väčšinu, ako neustále zdôrazňuje pán predseda Paška na poslaneckých grémiách. Niekoľkokrát sme vyzývali, aby sa na takto dôležitom rokovaní o skrátenom legislatívnom konaní o tak dôležitom návrhu zákona zúčastnil pán predseda vlády Robert Fico, aby sa zúčastnil na rokovaní minister financií Kažimír, pretože návrh je odôvodnený problémami v štátnom rozpočte a na finančnej správe. Vyzývali sme aj ministra spravodlivosti, pána Boreca, ktorý tu sedel a zastupoval vládu, dokonca opakovane. Ten, neviem prečo, nevyužil príležitosť a nezdôvodnil nám, alebo nepovedal nám svoj pohľad a výklad legislatívnych pravidiel vlády, respektíve rokovacieho poriadku. Škoda. A pokiaľ ide o obštrukcie, tak obštrukcie robí jedna i druhá strana. Patrí to k parlamentarizmu. A pokiaľ ide o obštrukcie koalície, tak pripomeniem opakované neprezentovanie sa dnes, napriek tomu, že vás tu, vážení kolegovia, bolo dosť, keď sa malo hlasovať o procedurálnych návrhoch opozície. Vtedy ste sa neprezentovali, klasický obštrukčný mechanizmus. Neviem síce, na čo to bolo dobré, lebo tak či tak by ste hlasovali proti. Ak to zhrniem, legislatívny proces, ktorého sme svedkami, utrpel niekoľko vážnych lapsusov. V dobrom chcem varovať pre budúcnosť. Podobne ťažký a vážny zákon ako je zákon o sociálnom poistení, je zákon o dani z príjmov. V legislatívnom pláne úloh vlády na druhý polrok 2012 nie je uvedené, že by sa mal novelizovať, napriek tomu, že všetci dobre vieme, respektíve tušíme, že novelizovať sa bude, pretože sa majú zvyšovať dane právnických i fyzických osôb, majú sa meniť paušálne výdavky a množstvo iných, zatiaľ nezverejnených, respektíve nemedializovaných zmien. Je 6. august a tento zákon sa zatiaľ takisto nezjavil na portáli právnych predpisov. Chcem v dobrom varovať dopredu, aby vládna koalícia nezopakovala ten istý prúser, aký sa jej podaril pri zákone o sociálnom poistení, a dodržala legislatívne pravidlá aspoň pri tom zákone o dani z príjmov. Neviem, dokedy chcete skúšať trpezlivosť ľudí, ale veď uvidíme. A pokiaľ ide o závažnosť tohto zákona, a teda pokiaľ ide o spochybnenie možnosti skráteného legislatívneho konania pri tak závažnom zákone, dovoľte ešte raz zopakovať, že za cenu získania 40 mil. eur za mesiac september, čo je cena za skrátené legislatívne konanie, môžu vážnym spôsobom doplatiť na takto prerokovaný zákon živnostníci, ktorých je vyše 300 tisíc, dohodári, ktorých je okolo 800 tisíc, zamestnanci, ktorí majú príjem v hrubom tisíc eur a viac, ktorých je vyše dvestotisíc, samoplatitelia v zdravotnom poistení, ktorých je okolo stotisíc, a samozrejme, sporitelia v druhom pilieri, ktorých je jeden a pol milióna. Aby sme nezabudli, súčasťou zákona sú aj nesmierne dôležité a do budúcnosti určite možno aj potrebné zmeny, ktoré sa týkajú prvého dôchodkového piliara, ktoré zasiahnu budúcich dôchodcov, lebo sa bude meniť dôchodkový vek, bude sa meniť spôsob výpočtu dôchodku, bude sa meniť spôsob valorizácie a, samozrejme, zasiahnu tieto zmeny aj súčasných dôchodcov, súčasných poberateľov dôchodkov už len kvôli tomu, že sa bude meniť spôsob valorizácie. To všetko, to sú milióny ľudí, ktorých sa zákon dotkne, a tých 40 miliónov nemá význam, aby sme sa takto naháňali. Ak už, tak čistejšia technika by bola predložiť dva zákony. Jedným, kde by ste skrátka zmenili, keď to už tak veľmi chcete, výšku príspevkov na štyri percentá, a druhý, v ktorom by sa riešili všetky ostatné veľmi dôležité zmeny. Aby sme ale nezabudli pripomenúť, aby som nezabudol pripomenúť, že tento zákon nebude mať len porazených. Tento zákon bude mať aj víťazov. Tento zákon bude mať víťazov, pokiaľ ide o dôchodkové správcovské spoločnosti, pretože na veľké moje počudovanie vaša vláda sa rozhodla, že dôchodkovým správcovským spoločnostiam pridá 18 mil. eur. Vážení kolegovia, už som vás upozorňoval pred víkendom, upozorním vás znova. Máte mandát od vašich voličov ako sociálnodemokratická strana. Veľmi ťažko sa bude vysvetľovať v regiónoch vašim voličom, prečo ste súhlasili so zvýšením poplatkov pre správcovské spoločnosti? Preto je dôležité, aby ani vy sami ste nehlasovali za skrátené legislatívne konanie, pretože môžete byť uvedení vašou vládou do omylu. Môžete mať s tým sami osobný, osobnostný problém. Zdôrazňujem ešte raz. Kto tu nebol, nech si pozrie záznam z piatka, kde som to kolegovi Blahovi sa snažil veľmi pomaly a starostlivo vysvetliť, ako to je s poplatkami pre správcovské spoločnosti. A na záver môjho dnešného vystúpenia si ešte dovolím pripomenúť, že to zvýšenie príjmov nebude mať len šesť dôchodkových správcovských spoločností, ale podľa dôvodovej správy „utrpí“, v úvodzovkách, aj Sociálna poisťovňa, na ktorej réžiu sa občania poskladajú ďalšími 18 mil. eur, čím sa zvýši jej správny fond. Čiže 18 mil. pôjde správcovským spoločnostiam ročne a pekne symetricky 18 mil. aj do správneho fondu Sociálnej poisťovne. Vážení priatelia, je na vás, aby ste zvážili, či takto dôležité zmeny nie je potrebné si nechať trošku uležať v hlave, zvážiť všetko, zamyslieť sa a pokračovať v rokovaní až v septembri. Opakujem ešte raz. O mňa osobne nejde. Ja mám svojich štrnásť pozmeňovacích návrhov pripravených, či bude zákon prejednaný za hodinu alebo za dva mesiace. Ale ide o vás, pretože mám pocit, že nie celkom viete, o čom sa tu vlastne rokuje a ďalej bude rokovať. Ďakujem pekne.